Samuels en Edkins vereer vir bydrae tot rolprentkuns | Netwerk24
Deur Laetitia Pople 01 Augustus 2021 17:02
Die regisseur Enver Samuels, wat vereer is met 'n menseregteprys op die pas afgelope internasionale rolprentfees in Durban.
Die pryse, ingestel deur die sentrum vir die kreatiewe kunste (CCA) by die Universiteit van KwaZulu-Natal, dien die sentrum se strewe om "demokrasie, menseregte, sosiale geregtigheid, kunsopvoeding en toegang tot die kunste vir almal te bevorder", het Ismail Mahomed, die direkteur van die sentrum, gesê.
Die rondreisende, plaaslike rolprentprojek Sunshine Cinema, wat gratis rolprentvertonings van Afrikaprente na gemeenskappe neem met 'n gepaardgaande opvoedkundige program, is met die eerste toekenning vir die bevordering van toegang tot die rolprentkuns vereer.
Don Edkins, vervaardiger van die Steps-reeks dokumentêre prente wat 'n spesiale verering op die afgelope internasionale rolprentfees in Durban ontvang het.
Die Kaapse rolprentvervaardiger Don Edkins se bekroonde Steps- dokumentêre programreekse het die opvoedkundeprys ontvang. Edkins het die reeks Steps for the Future in 2001 tot 2004 begin waarvolgens 38 prente oor MIV en Vigs geskep is. Daarna het 'n programreeks oor demokrasie, Why Democracy? gevolg, toe Why Poverty? en tans ontwikkel hy as deel van die Generation Africa-rolprentprogram 'n dokkie-reeks van 25 rolprente wat die fokus plaas op migrasie, ontheemding en die impak daarvan op jong Afrikane. Steps werk met 16 Afrika­lande saam om die dokkie-reeks oor migrasie te maak.
Die dokumentêre rolprentmaker Enver Samuels is vereer met die Diff-menseregteprys. Samuels ontvang die prys vir sy forensiese dokumentêre rolprente oor die politieke leiers Dulcie September (Murder in Paris) en Ahmed Timol (Someone to Blame - The Ahmed Timol Inquest), wat albei in sluipmoordaanvalle gesterf het. Samuels "heropen" die ondersoek na hul dood en belig die belangrikheid van die korrekte feite en konteks aangaande hierdie mense se dood. Sy Murder in Paris is ook as die beste dokumentêre prent op die fees vereer. Hy deel die prys met Jory Shank vir I Am Here. Dit handel oor 'n vrou wat die Jodeslagting oorleef het en diep in haar negentigs steeds mense bewus maak daarvan en ook versoening bepleit onder alle mense, ongeag herkoms of kultuur.
Die rolprentfees was vanjaar aanlyn en alle vertonings was gratis. Die Chinese regisseur Shi Xin se debuutprent, A Little Bird Reminds Me, wat handel oor die grootwordjare van 'n seuntjie wie se pa 'n skilder is en ma 'n aktrise, is aangewys as die beste internasionale rolprent op die fees en Xin die beste regisseur. John Gutierrez se misdaaddrama Sons of the Sea is die beste Suid-Afrikaanse rolprent op die fees. Dit het die onwettige handel in perlemoen as vertrekpunt en wys hoe 'n gesin uitmekaargeskeur word. Dit speel af in 'n Kaapse vissersgemeenskap.